Γνώμη της συμβουλευτικής επιτροπής συγκεντρώσεων που δόθηκε κατά την 113η συνεδρίασή της στις 20 Μαρτίου 2003, σχετικά με σχέδιο απόφασης όσον αφορά την υπόθεση COMP/M.2876 - NewsCorp/Telepiù

(2004/C 102/08)

(Κείμενο που παρουσιάζει ενδιαφέρον για τον ΕΟΧ)

(Απόφαση 2004/311/EK της Επιτροπής - EE L 110 της 16.4.2004)

1. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη συνιστά συγκέντρωση κατά την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων και έχση κοινοτική διάσταση κατά την έννοια του άρθρου 1 παράγραφος 2 του εν λόγω κανονισμού.

2. Η συμβουλευτική επιτροπή συμφωνεί με την Επιτροπή ότι η σχετική αγορά προϊόντος και η σχετική γεωγραφική αγορά είναι η αγορά της συνδρομητικής τηλεόρασης στην Ιταλία.

3. Η συμβουλευτική επιτροπή συμφωνεί επίσης με τους ορισμούς που έλαβε υπόψη της η Επιτροπή όσον αφορά τις ανάντη σχετικές αγορές οι οποίες επηρεάζονται αρνητικά από την πράξη συγκέντρωσης, και οι οποίες είναι: α) η απόκτηση αποκλειστικών δικαιωμάτων για ταινίες μεγάλης ζήτησης· β) η απόκτηση αποκλειστικών δικαιωμάτων για τους αγώνες ποδοσφαίρου που διεξάγονται κάθε έτος και στους οποίους συμμετέχουν εθνικές ομάδες· γ) η απόκτηση αποκλειστικών δικαιωμάτων για άλλες αθλητικές εκδηλώσεις· δ) η απόκτηση τηλεοπτικών σταθμών. Η συμβουλευτική επιτροπή συμφωνεί επίσης με την Επιτροπή στο ότι, σε κάθε μία από τις περιπτώσεις αυτές, η σχετική γεωγραφική αγορά περιορίζεται στην Ιταλία.

4. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη ενδέχεται να οδηγήσει στη δημιουργία ή στην ενίσχυση δεσπόζουσας θέσης στην ιταλική αγορά συνδρομητικής τηλεόρασης.

5. Η συμβουλευτική επιτροπή συμφωνεί με την ανάλυση της Επιτροπής όσον αφορά τις ανάντη σχετικές αγορές.

6. Η συμβουλευτική επιτροπή συμφωνεί με τη γνώμη της Επιτροπής σύμφωνα με την οποία η πράξη δεν πληροί τους προϋποθέσεις εφαρμογής της έννοιας "της προστασίας προβληματικής επιχείρησης" και ότι επομένως υφίσταται σχέση αιτίου και αιτιατού μεταξύ της συγκέντρωσης και των επιπτώσεών της στον ανταγωνισμό.

7. Η πλειοψηφία των μελών της συμβουλευτικής επιτροπής συμμερίζεται τη γνώμη της Επιτροπής σύμφωνα με την οποία οι δεσμεύσεις που πρότεινε η Newscorp στις 13 Μαρτίου 2003 είναι επαρκείς για την αντιμετώπιση των προβλημάτων ανταγωνισμού σε όλες τις σχετικές αγορές όπου η πράξη συγκέντρωσης θα οδηγούσε στη δημιουργία ή στην ενίσχυση δεσπόζουσας θέσης. Η μειοψηφία διαφωνεί με την άποψη αυτή.

8. Η πλειοψηφία των μελών της συμβουλευτικής επιτροπής συμμερίζεται τη γνώμη της Επιτροπής σύμφωνα με την οποία η συμμετοχή της Telecom Italia στο μετοχικό κεφάλαιο, σε ποσοστό 19,9 %, αιτιολογεί τη διεξαγωγή έρευνας εκ μέρους της Επιτροπής με σκοπό την εκτίμηση των επιπτώσεων που θα έχει η συμμετοχή αυτή στον ανταγωνισμό. Η μειοψηφία διαφωνεί με την άποψη αυτή.

9. Η πλειοψηφία των μελών της συμβουλευτικής επιτροπής συμμερίζεται τη γνώμη της Επιτροπης σύμφωνα με την οποία από την έρευνα αγοράς που διενήργησε η Επιτροπή δεν κατέστη δυνατόν να συγκεντρωθούν επαρκή αποδεικτικά στοιχεία από τα οποία να συνάγεται ότι α) η παρουσία της Telecom Italia θα συμβάλει στην ενίσχυση της δεσπόζουσας θέσης της κοινής πλατφόρμας στην αγορά συνδρομητικής τηλεόρασης και β) θα ενισχυθεί η δεσπόζουσα θέση της Telecom Italia στις τηλεπικοινωνιακές αγορές, και ως εκ τούτου οι δεσμεύσεις που πρότεινε στις 13 Μαρτίου η Newscorp σχετικά με την Telecom Italia δεν πρέπει να αποτελέσουν υποχρεώσεις ή όρους συνοδευτικούς της παρούσας απόφασης. Η μειοψηφία διαφωνεί με την άποψη αυτή.

10. Η πλειοψηφία των μελών της συμβουλευτικής επιτροπής εγκρίνει το σχέδιο απόφασης της Επιτροπής σύμφωνα με το οποίο, με την επιφύλαξη της πλήρους τήρησης των δεσμεύσεων που αναλήφθηκαν, η πράξη συγκέντρωσης πρέπει να κηρυχθεί συμβιβάσιμη με την κοινή αγορά και με τη λειτουργία της συμφωνίας ΕΟΧ. Η μειοψηφία διαφωνεί με την άποψη αυτή.

11. Η συμβουλευτική επιτροπή συνιστά τη δημοσίευση της γνώμης της στην Επίσημη Εφημερίδα των Ευρωπαϊκών Κοινοτήτων.

12. Η συμβουλευτική επιτροπή ζητά από την Επιτροπή να λάβει υπόψη τις παρατηρήσεις και τα σχόλια που διατύπωσε.